รายการเดินหน้าประเทศไทย : พุทธมณฑลศูนย์กลางแห่งพุทธโลก
นางวชิรา น่วมเจริญ ผู้ตรวจราชการ สำนักงานพระพุทธศาสนาแห่งชาติ กล่าวถึงการผลักดันให้พุทธมณฑลเป็นศูนย์กลางแห่งพุทธโลก ในรายการเดินหน้าประเทศไทยว่า รัฐบาลภายใต้การนำของพลเอกประยุทธ์ จันทร์โอชา นายกรัฐมนตรี ได้ให้ความสำคัญและพร้อมผลักดันให้ประเทศไทยเป็นศูนย์กลางของพุทธศานาโลก โดยล่าสุดอยู่ระหว่างดำเนินการให้พุทธมณฑลเป็นศูนย์กลางของพุทธโลก ที่จะเป็นศูนย์รองรับการทำกิจกรรมของพุทธศาสนา เกิดการแลกเปลี่ยนเรียนรู้ทางพุทธศาสนา ปรึกษาหารือร่วมกันของชาวพุทธทั่วโลก ขณะเดียวกันมองว่าศักยภาพของพุทธมณฑลไทยมีความพร้อมเป็นศูนย์กลางพุทธโลกอย่างมาก เห็นได้จากการมีทำเลที่ตั้งที่เป็นศูนย์กลางภูมิภาค ทั้งการเดินทางสะดวกและมีสื่อศาสนสถานของพุทธศาสนามากเป็นอันดับต้นๆ ของโลก ซึ่งนับว่าหากในอนาคตเราเป็นศูนย์กลางพุทธโลก ยังทำให้ส่งผลดีต่อระบบเศรษฐกิจไทยในอนาคตด้วย 

ด้านนายสิทธิก อ้วนศิริ ผู้อำนวยการสำนักงานพุทธมณฑล กล่าวว่า ปัจจุบันพุทธมณฑลมีความคืบหน้าการก่อสร้างศาสนสถาน อาทิ ศูนย์การเรียนรู้และเผยแพร่พระพุทธศาสนา เพื่อรองรับการทำกิจกรรมของชาวพุทธทั่วโลก ที่ในอนาคตจะสามารถรองรับคนได้เพิ่มเติมกว่า 2 พันคน ขณะที่ผ่านมาพุทธมณฑลนับว่าเป็นสถานที่สำคัญของชาวพุทธทั่วโลกแล้ว เพราะมีการจัดกิจกรรมสำคัญทางพุทธศาสนา อาทิ วันวิสาขบูชาโลก ที่มีพระสงฆ์จากทั่วโลกเดินทางมาจำนวนมาก โดยเชื่อว่ายิ่งพัฒนาศักยภาพพื้นที่ของพุทธมณฑลมากขึ้น ก็จะรองรับการทำกิจกรรมพุทธศาสนาโลกได้มากด้วย
  ปัทมา สุทธิประทีป / สวท.